บริษัทซีอิ๊ว ที่ใหญ่สุดในจีน
พูดคำว่า ซีอิ๊ว ทุกคนรู้ว่าเป็นภาษาจีน ถ้าให้พูดถึงซีอิ๊วไทยที่ทุกคนรู้จักก็คงเป็นตราเด็กสมบูรณ์ แต่เคยสงสัยไหม แล้วประเทศจีนเอง บริษัทไหนเป็นอันดับหนึ่งในด้านนี้ ลงทุนแมนจะเล่าให้ฟัง
27 ก.ย. 2562

บริษัทซีอิ๊ว ที่ใหญ่สุดในจีน / โดย ลงทุนแมน
พูดคำว่า ซีอิ๊ว ทุกคนรู้ว่าเป็นภาษาจีน
ถ้าให้พูดถึงซีอิ๊วไทยที่ทุกคนรู้จักก็คงเป็นตราเด็กสมบูรณ์
แต่เคยสงสัยไหม แล้วประเทศจีนเอง บริษัทไหนเป็นอันดับหนึ่งในด้านนี้
ลงทุนแมนจะเล่าให้ฟัง
บริษัทผลิตซีอิ๊วและเครื่องปรุงรสอันดับ 1 ของจีน คือ Foshan Haitian 
Foshan Haitian มีมูลค่าบริษัท 1.3 ล้านล้านบาท 
ด้วยมูลค่าที่มากขนาดนี้ จะใหญ่พอๆ กับ ปตท. บริษัทที่ใหญ่สุดของประเทศไทย
แม้ว่าจะเป็นบริษัทที่ผลิตของบ้านๆ อย่างซีอิ๊ว
แต่ Foshan Haitian กลับอยู่ในรายชื่อ Future 50 หรือ บริษัทที่มีแนวโน้มการเติบโตสูงทั่วโลก 50 อันดับแรก
ซึ่งในรายชื่อ 50 อันดับแรกนี้มีบริษัทเทคโนโลยีชั้นนำของโลกอยู่ด้วยอย่างเช่น Netflix, Facebook, Tesla หรือ Alphabet
เรื่องราวของ Foshan Haitian เริ่มขึ้นเมื่อกว่า 300 ปีก่อน ตั้งแต่สมัยราชวงศ์ชิง โดยเป็นร้านขายซอสปรุงรสในเมือง Fushan ของจีน
ต่อมาในปี 1955 จากร้านขายซอสปรุงรสที่เป็นธุรกิจครอบครัว ก็กลายมาเป็นบริษัทร่วมทุนระหว่างรัฐกับเอกชน
จากนั้นธุรกิจก็ค่อยๆ ขยายใหญ่ขึ้น 
มีการตั้งโรงงาน และปรับกระบวนการทำงานให้เข้ากับแต่ละยุคสมัย
Foshan Haitian มีการปรับเปลี่ยนโครงสร้างภายในอยู่หลายครั้ง
ทั้งการแตกไลน์สินค้า อย่างซีอิ๊วก็มีหลายสูตร เพื่อให้เข้ากับอาหารแต่ละจาน
การออกแบบกระบวนการผลิต และจัดจำหน่ายให้มีประสิทธิภาพสูงสุด
และที่สำคัญสุดก็คือ การควบคุมสินค้าให้มีคุณภาพ
เรื่องนี้ทำให้ Foshan Haitian ครองอันดับ 1 ในตลาดเครื่องปรุงรสของจีนมาได้อย่างยาวนาน
ซึ่งหากเราไปดูห้องครัวของคนจีน ทุกๆ 100 ครัวเรือน
จะมี 71 ครัวเรือน ที่มีสินค้าของ Haitian อย่างน้อยหนึ่งอย่าง
ปัจจุบันสินค้าของ Foshan Haitian มีตั้งแต่ซีอิ๊ว น้ำมันหอย น้ำส้มสายชู ผงปรุงรส น้ำมันงา และเครื่องปรุงรสอื่นๆ
โดยสินค้าขายดีของบริษัท ได้แก่ ซีอิ๊ว ซอสปรุงรส และน้ำมันหอย
แล้วผลประกอบการของ Foshan Haitian เป็นอย่างไร?
รายได้และกำไรของบริษัท Foshan Haitian Flavouring & Food Co., Ltd.
ปี 2016 รายได้ 53,282 ล้านบาท กำไร 12,159 ล้านบาท
ปี 2017 รายได้ 62,373 ล้านบาท กำไร 15,103 ล้านบาท
ปี 2018 รายได้ 72,852 ล้านบาท กำไร 18,667 ล้านบาท
จากข้อมูลจะเห็นว่ารายได้ของบริษัทยังคงโตอย่างต่อเนื่องปีละประมาณ 17%
เรื่องนี้ส่วนหนึ่งเป็นผลจากนโยบายการพัฒนาเศรษฐกิจของจีน
ที่ทำให้กลุ่มชนชั้นกลางของจีนมีขนาดใหญ่ขึ้น
เมื่อคุณภาพชีวิตคนดีขึ้น ความต้องการเครื่องปรุงรสจึงมากขึ้นไปด้วย
นอกจากนั้นบริษัทให้ความสำคัญกับช่องทางจัดจำหน่ายใหม่ๆ 
ไม่ว่าจะเป็น จุดขายสินค้ากว่า 500,000 แห่งทั่วประเทศจีน 
และการส่งออกไปมากกว่า 60 ประเทศทั่วโลก
รวมถึงการปรับตัวตามพฤติกรรมการซื้อของลูกค้า โดยเพิ่มช่องทางการขายผ่านแพลตฟอร์ม E-commerce ต่างๆ เช่น Tmall, JD
ปัจจุบันบริษัท Foshan Haitian จดทะเบียนในตลาดหลักทรัพย์เซี่ยงไฮ้ ซึ่ง IPO ในปี 2014
ซึ่งถ้าเราซื้อหุ้น Foshan Haitian ตั้งแต่วันแรกที่ออกขาย และถือจนถึงวันนี้
มูลค่าเงินลงทุนของเราจะเพิ่มขึ้นเกือบ 3 เท่า..
เรื่องของ Foshan Haitian ถือเป็นกรณีศึกษาที่น่าสนใจ
เพราะถ้าเราลองมาดูบริษัทขายซีอิ๊วในประเทศไทย อย่าง ซีอิ๊ว ตราเด็กสมบูรณ์ 
จะพบว่าบริษัท หยั่น หว่อ หยุ่น เจ้าของ เด็กสมบูรณ์ ก็มีรายได้ไม่ธรรมดาเช่นกัน
รายได้และกำไร ปี 2018
บริษัท หยั่น หว่อ หยุ่น 
รายได้ 2,222 ล้านบาท กำไร 117 ล้านบาท
บริษัท หยั่น หว่อ หยุ่น คอร์ปอเรชั่น กรุ๊ป 
รายได้ 3,113 ล้านบาท กำไร 337 ล้านบาท
แปลว่าถ้ารวมกัน 2 บริษัท 
เด็กสมบูรณ์จะมีรายได้มากกว่า 5 พันล้านบาท..
เรื่องนี้บอกอะไรกับเรา?
ในยุคปัจจุบันที่ธุรกิจแบบดั้งเดิมมักจะถูกดิสรัปชันโดยธุรกิจเกิดใหม่
ทำให้บริษัทต่างๆ พากันแข่งขันพัฒนาเทคโนโลยี เพื่อให้ธุรกิจของตัวเองอยู่รอด
ในขณะเดียวกัน กลับมีบางบริษัทที่ไม่ได้ต้องการนวัตกรรมใหม่
เพียงแต่ต้องการรักษาคุณภาพสินค้า ให้เหมือนเดิม มีรสชาติเดิมมากที่สุด
และหนึ่งในบริษัทเหล่านั้น ก็คือ บริษัทซีอิ๊ว
ที่ไม่ว่าโลกจะเปลี่ยนแปลงไปแค่ไหน
คนจีนก็คงยังต้องกินอาหารจิ้มซีอิ๊วอยู่ดี..
----------------------
Blockdit โซเชียลมีเดียรูปแบบใหม่ 
----------------------
References
-
-
-
-
-
-